Prečišćeni tekst Pravilnika o bližim uslovima za postavljanje odnosno građenje privremenih objekata, uređaja i opreme obuhvata sljedeće propise:
1. Pravilnik o bližim uslovima za postavljanje odnosno građenje privremenih objekata, uređaja i opreme ("Službeni list Crne Gore", br. 043/18 od 03.07.2018),
2. Pravilnik o izmjenama i dopunama Pravilnika o bližim uslovima za postavljanje odnosno građenje privremenih objekata, uređaja i opreme ("Službeni list Crne Gore", br. 076/18 od 27.11.2018),
3. Pravilnik o izmjenama i dopunama Pravilnika o bližim uslovima za postavljanje odnosno građenje privremenih objekata, uređaja i opreme ("Službeni list Crne Gore", br. 076/19 od 31.12.2019), u kojima je naznačen njihov dan stupanja na snagu.
PRAVILNIK
O BLIŽIM USLOVIMA ZA POSTAVLJANJE ODNOSNO GRAĐENJE PRIVREMENIH OBJEKATA, UREĐAJA I OPREME
("Službeni list Crne Gore", br. 043/18 od 03.07.2018, 076/18 od 27.11.2018, 076/19 od 31.12.2019)
Predmet
Član 1
Ovim pravilnikom propisuju se bliži uslovi za vrstu objekata, uređaja i opreme, čije se postavljanje odnosno građenje ne definiše planskim dokumentom (u daljem tekstu: privremeni objekti).
Vrste privremenih objekata
Član 2
Vrste privremenih objekata prema:
   1) načinu na koji su pričvršćeni za tlo su:
      - pokretni privremeni objekat;
      - montažno-demontažni privremeni objekat;
      - nepokretni privremeni objekat;
      - plutajući privremeni objekat; i
      - otvorena površina u funkciji privremenog objekta;
   2) namjeni za koju se postavljaju, odnosno grade su:
      - namjenjeni za turizam i ugostiteljstvo;
      - namjenjeni za trgovinu i usluge;
      - namjenjeni za organizaciju događaja;
      - namjenjeni reklamiranju, oglašavanju i pružanju informacija;
      - namjenjeni za sport i rekreaciju;
      - za potrebe uređenih kupališta;
      - za potrebe upravljanja zaštićenim područjem;
      - namjenjeni za komunalne usluge i infrastrukturu;
      - namjenjeni za eksploataciju prirodnih sirovina, skladištenje i proizvodnju;
      - za pomorski i vodeni saobraćaj.
Pokretni privremeni objekat
Član 3
Pokretni privremeni objekat je objekat koji se nakon obavljanja djelatnosti tokom dana, odnosno vremena za koji je dobijeno odobrenje za postavljanje uklanja sa javne površine sopstvenim pogonom ili vučom.
U pokretnom privremenom objektu ne postoji prostor za lice koje prodaje robu i/ili vrši uslugu, odnosno lice koje koristi uslugu u datom objektu.
Izuzetno od stava 2 ovog člana, u posebnom vozilu za pružanje ugostiteljskih usluga površine preko 4 m2 u zavisnosti od vrste usluge, može postojati prostor za lice koje prodaje robu i/ili vrši uslugu.
Pokretni privremeni objekat se postavlja kao samostalan objekat ili u funkciji drugog trajnog trgovinskog ili ugostiteljskog objekta, a površina pokretnog privremenog objekta može iznositi do 4 m2.
Izuzetno od stava 4 ovog člana, površina posebnog vozila za pružanje ugostiteljskih usluga, u zavisnosti od vrste usluge, može biti veća od 4 m2.
Pokretni privremeni objekat može da ima u okviru svoje pripadajuće površine suncobran ili tendu od prenosivog i sklopivog materijala, sa kojom čini estetsku cjelinu.
Tehničku dokumentaciju za postavljanje pokretnog privremenog objekta koji je uređaj odnosno oprema (vozilo za prodaju sladoleda, kolica sa aparatom za kokice i sl.) čini atest proizvođača i fotografije uređaja odnosno opreme.
Tehničku dokumentaciju za postavljanje pokretnog privremenog objekta koji nije uređaj odnosno oprema čini idejno rješenje.
Montažno-demontažni privremeni objekat
Član 4
Montažno-demontažni privremeni objekat se postavlja kao gotov proizvod ili montira na licu mjesta od elemenata konstrukcije, fasadne ispune i pokrivača.
Montažno-demontažni privremeni objekat se nakon obavljanja djelatnosti tokom dana ne uklanja sa površine na koju je postavljen.
Montažno-demontažni privremeni objekat se postavlja na odgovarajuću postojeću površinu ili izravnatu površinu i na namjenski urađenu betonsku ploču u gabaritima objekta, koja je iznad terena maksimalno 10 cm.
Zelene odnosno plažne pješčane površine, površine na području prirodnog i kulturno-istorijskog područja i zaštićene okoline, starih gradova, kulturno-istorijskih i ambijentalnih cjelina, kao i površine u neposrednoj blizini ili zaštićenoj okolini nepokretnih kulturnih dobara ne mogu se betonirati za potrebe postavljanja montažno-demontažnog privremenog objekta.
Bruto površina montažno-demontažnog privremenog objekta određuje se u odnosu na namjenu za koju se postavlja, kao i u skladu sa ambijentalnim vrijednostima i prostornim mogućnostima pojedinih lokacija.
Minimalni uslovi opremljenosti propisani su posebnim propisom koji se odnosi na vrste, minimalno tehničke uslove i kategorizaciju ugostiteljskih objekata.
Tehničku dokumentaciju za postavljanje montažno-demontažnog privremenog objekta koji se postavlja kao gotov proizvod, odnosno koji je fabričke proizvodnje čini tipski projekat dobijen od proizvođača.
Tehničku dokumentaciju za postavljanje montažno-demontažnog privremenog objekta koji nije fabričke proizvodnje, odnosno koji se montira na licu mjesta od elemenata konstrukcije, ispune i pokrivača, a čija bruto površina ne prelazi 30 m2, čini idejno rješenje.
Tehničku dokumentaciju za postavljanje montažno-demontažnog privremenog objekta koji nije fabričke proizvodnje, odnosno koji se montira na licu mjesta od elemenata konstrukcije, ispune i pokrivača, a čija je bruto površina veća od 30 m2, kao i za sve objekte za koje je potrebna izrada Elaborata procjene uticaja na životnu sredinu, čini revidovan glavni projekat.
Nepokretni privremeni objekat
Član 5
Nepokretni privremeni objekat je objekat koji se zida ili izrađuje od trajnih materijala i koji je temeljima pričvršćen za tlo.
Bruto površina nepokretnog privremenog objekta određuje se u odnosu na namjenu za koju se postavlja, kao i u skladu sa ambijentalnim vrijednostima i prostornim mogućnostima pojedinih lokacija.
Zelene odnosno plažne pješčane površine, površine na području prirodnog i kulturno-istorijskog područja i zaštićene okoline, starih gradova, kulturno-istorijskih i ambijentalnih cjelina, kao i površine u neposrednoj blizini ili zaštićenoj okolini nepokretnih kulturnih dobara ne mogu se betonirati za potrebe postavljanja nepokretnog privremenog objekta.
Tehničku dokumentaciju za postavljanje odnosno građenje nepokretnog privremenog objekta čini revidovan glavni projekat.
Plutajući privremeni objekat
Član 6
Plutajući privremeni objekat je objekat stalno privezan ili usidren na moru, jezeru ili rijeci koji se koristi u turističke, ugostiteljske, sportsko-rekreativne ili infrastrukturne svrhe i koji nije namijenjen za plovidbu (pontonsko kupalište, brod-restoran, pontonski most, pontonsko privezište, objekat za igre na vodi).
Tehnička dokumentacija za postavljanje plutajućeg privremenog objekta definiše se u skladu sa zakonom kojim se uređuje sigurnost morske plovidbe.
Otvorena površina u funkciji privremenog objekta
Član 7
Otvorena površina u funkciji privremenog objekta je površina koje se koristi za trgovačke, sportske i/ili komunalne sadržaje (pijace, tereni, bašte, parkinzi).
Otvorena površina iz stava 1 ovog člana može imati podni zastor (brodski pod na terasi, podloga sportskog terena) koji ne može biti trajno pričvršćen za tlo.
Tehničku dokumentaciju za otvorenu površinu čini idejno rješenje odnosno revidovani glavni projekat za sadržaje za koje je neophodna izrada Elaborata o procjeni uticaja na životnu sredinu.
Privremeni objekti namjenjeni za turizam i ugostiteljstvo
Član 8
Privremeni objekat namijenjen za ugostiteljstvo i privremeni objekat namijenjen za turizam je objekat namijenjen za obavljanje ugostiteljske odnosno turističke djelatnosti.
Privremeni objekti namijenjeni za ugostiteljstvo su:
   - privremeni ugostiteljski objekat;
   - ugostiteljska terasa;
   - rashladna i izložbena vitrina za prodaju hrane i pića;
   - konzervator za sladoled;
   - ugostiteljski aparat;
   - brod (splav) privezan za obalu;
   - otvoreni šank ili plažni bar; i
   - posebna vozila za pružanje jednostavnih ugostiteljskih usluga.
Privremeni objekti namijenjeni za turizam su:
   - vikend kućica;
   - auto kamp; i
   - vidikovac.
Privremeni ugostiteljski objekat
Član 9
Privremeni ugostiteljski objekat je objekat namijenjen za pružanje ugostiteljskih usluga (kafe bar, restoran, slastičara, jednostavne ugostiteljske usluge).
Privremeni ugostiteljski objekat površine do 30 m2 može biti isključivo montažno-demontažni privremeni objekat, a preko 30 m2 površine može biti i nepokretni privremeni objekat.
Nepokretni privremeni ugostiteljski objekat ne može se postavljati na kupalištima.
Privremeni ugostiteljski objekat površine do 30 m2 može biti od lakih kvalitetnih materijala, proizveden od ovlašćenog proizvođača, montira se na gotovu podlogu (asfalt, beton, kamene ploče, drvo), sa mogućnošću da se sa lokacije ukloni u cjelini ili u djelovima. Privremeni ugostiteljski objekat površine preko 30 m2 može biti od trajnog materijala - čelika pocinčanog i plastificiranog u boji, od inoksa, eloksiranog ili plastificiranog aluminijuma, drveta, a svojim izgledom, oblikovanjem i bojom usklađen sa prostorom u kojem se postavlja.
Struktura fasada i zidova privremenog ugostiteljskog objekta može biti od pocinčanih bojenih limova, poliuretanskih panela, termopan stakla, fasadnih laminata ili fasadnih ispuna sa kamenim ili drvenim oblogama.
Na prednjoj strani privremenog ugostiteljskog objekta, iznad prodajnog pulta može se postaviti sklopiva ili fiksna konzolna tenda, maksimalne širine 1,5 m od ivice ugostiteljskog objekta i minimalne visine 2,3 m računajući od kote trotoara.
Sastavni dio ugostiteljskog objekta može biti ugostiteljska terasa.
Ugostiteljska terasa
Član 10
Ugostiteljska terasa koristi se za pružanje ugostiteljskih usluga, postavljanjem stolova, stolica, kao i suncobrana i/ili tendi.
Ne treba zatvarati bočne vertikalne strane ugostiteljske terase.
Ugostiteljska terasa na kojoj se bočne vertikalne strane, sezonski ili periodično mogu zastakliti odnosno zatvarati smatra se privremenim ugostiteljskim objektom iz člana 9 ovog pravilnika.
Terasa iz stava 1 ovog člana postavlja se ispred ugostiteljskih objekata ili uz otvoreni šank odnosno plažni bar.
Tenda u sklopu ugostiteljske terase, može se postaviti iznad ulaza u pripadajući ugostiteljski objekat ili može biti samostojeća, postavlja se na metalnu konstrukciju, a izrađuje se od impregniranog, plastificiranog ili drugog platna.
Pergola u sklopu ugostiteljske terase, može se postaviti iznad ulaza u pripadajući ugostiteljski objekat ili može biti samostojeća, a izrađuje se od drvene konstrukcije i prekrivena je puzavicama ili vinovom lozom, izuzetno platnom, ukoliko uslovi na terenu ne omogućavaju sađenje vegetacije.
Ugostiteljske terase mogu se ograđivati vazama, žardinjerama ili lako prenosivim stubićima, ukrasnim lancima, ukrasnim konopima i staklenim paravanima, do 100 cm visine.
Ugostiteljske terase koje se nalaze u okviru kupališta ne treba ograđivati.
Na obodima suncobrana, tendi ili drugih vrsta natkrivanja, može biti ispisan samo naziv ugostiteljskog objekta, u skladu sa osnovnim tonom suncobrana odnosno tende.
Izuzetno od stava 9 ovog člana, na karnerima odnosno obodima spoljašnjih strana suncobrana, tendi i drugih vrsta natkrivanja mogu da budu ispisani reklamni natpisi.
Rashladna i izložbena vitrina za prodaju hrane i pića
Član 11
Rashladna vitrina odnosno izložbena vitrina za prodaju hrane i pića je pokretni privremeni objekat, koji se postavlja na gotovu podlogu ispred ugostiteljskog ili trgovinskog objekta.
Vitrina iz stava 1 ovog člana može se postavljati samo radi dopunske djelatnosti pripadajućeg ugostiteljskog ili trgovinskog objekta.
Površina rashladne i izložbene vitrine može biti do 4m2.
Na obodima suncobrana, tendi, i u sklopu rashladnih i izložbenih vitrina može biti ispisan samo naziv ugostiteljskog objekta, u skladu sa osnovnim tonom suncobrana odnosno tende.
Konzervator za sladoled
Član 12
Konzervator za sladoled je pokretni privremeni objekat koji služi za prodaju sladoleda u originalnom - fabričkom pakovanju.
Konzervator za sladoled se postavlja na gotovu podlogu ispred ugostiteljskog objekta ili za samostalno obavljanje djelatnosti.
Površina konzervatora za sladoled može biti do 2m2.
Uz konzervator za sladoled može se postaviti suncobran, stolica na rasklapanje i kanta za otpatke.
Na obodu suncobrana koji se postavlja uz konzervator za sladoled ispred ugostiteljskog objekta može biti ispisan samo naziv ugostiteljskog objekta, u skladu sa osnovnim tonom suncobrana.
Ugostiteljski aparat
Član 13
Ugostiteljski aparat za prodaju kokica, čipsa, kestena, kukuruza, krofni, palačinki, šećerne pjene, sladoleda na točenje, sladoleda na kuglu je pokretni privremeni objekat koji se postavlja na gotovu podlogu.
Ugostiteljski aparat se postavlja na gotovu podlogu ispred ugostiteljskog objekta, u sklopu ugostiteljske terase ili za samostalno obavljanje djelatnosti.
Površina ugostiteljskog aparata može biti do 2 m2.
Ugostiteljski aparat koji se postavlja na javnim površinama treba da bude pokretan - kolica na točkovima i da se uklanja sa javne površine nakon obavljanja djelatnosti tokom dana.
Uz ugostiteljski aparat može se postaviti suncobran odnosno tenda, stolica na rasklapanje i kanta za otpatke.
Na obodu suncobrana odnosno tende, koji se postavljaju uz ugostiteljski objekat može biti ispisan samo naziv ugostiteljskog objekta, u skladu sa osnovnim tonom suncobrana odnosno tende.
Brod (splav) privezan za obalu
Član 14
Brod (splav) privezan za obalu je plutajući privremeni objekat koji se privezuje za obalu, u svrhu pružanja ugostiteljskih usluga.
Brod (splav) se oblikom i materijalizacijom uklapa u ambijent lokaliteta na kome se nalazi.
Površina broda (splava) utvrđuje se za svaki konkretan slučaj posebno, zavisno od prostornih mogućnosti pojedinačnih lokaliteta.
Brod (splav) ima ugrađen vodonepropusni sud ili bioprečišćivač, odnosno obezbijeđen mobilni sanitarni blok kontejnerskog tipa sa priključkom na kanalizacioni sistem u kontaktnoj zoni na obali.
Otvoreni šank i plažni bar
Član 15
U sklopu kupališta moguće je formirati otvoreni šank odnosno plažni bar.
Otvoreni šank odnosno plažni bar izrađuje se od montažnih elemenata, a svojim izgledom je uklopljen u ambijent lokacije.
Bruto površina otvorenog šanka odnosno plažnog bara je do 40 m2.
Uz otvoreni šank odnosno plažni bar može se postaviti otvorena ugostiteljska terasa, čija vertikalna strane ne treba da se zatvara.
Površina na kojem se postavlja otvoreni šank odnosno plažni bar, uključujući i prostor za ugostiteljsku terasu iz stava 4 ovog člana ne može se fizički mijenjati odnosno betonirati, odnosno postavlja se isključivo na postojeću odnosno daščanu podlogu.
Ugostiteljska terasa kao dio otvorenog šanka odnosno plažnog bara može biti natkrivena suncobranima, tendom ili pergolom.
Suncobrani iz stava 6 ovog člana su jednoobrazni i prekriveni akrilnim impregniranim platnom.
Tenda iz stava 6 ovog člana može biti samostojeća, postavlja se na metalnu konstrukciju i napravljena je od impregniranog, plastificiranog ili drugog platna.
Pergola iz stava 6 ovog člana u sklopu ugostiteljske terase može biti samostojeća, izrađuje se od drvene konstrukcije i prekrivena je puzavicama ili vinovom lozom, izuzetno platnom, ukoliko uslovi na terenu ne omogućavaju sađenje vegetacije.
Posebna vozila za pružanje jednostavnih ugostiteljskih usluga
Član 16
Posebna vozila za pružanje jednostavnih ugostiteljskih usluga su pokretni privremeni objekti sa proizvođačkim atestom za obavljanje pojedinih vrsta ugostiteljskih usluga, koji se mogu premještati sa jednog mjesta na drugo, sopstvenim pogonom ili vučom.
Površina posebnog vozila iz stava 1 ovog člana može biti do 12 m2.
Spoljašnji izgled vozila mora biti neutralan, prilagođen ambijentima u kojima će se nalaziti.
Usluživanje u pokretnom objektu vrši se preko natkrivenog šaltera ili pulta u ambalaži za jednokratnu upotrebu.
Vikend kućica
Član 17
Vikend kućica je montažno-demontažni odnosno nepokretni privremeni objekat koji služi za turistički smještaj u prirodi kao kuća za iznajmljivanje.
Vikend kućica je drvena kuća (planinska brvnara, koliba ili sojenica) koja se može postaviti na postojećoj podlozi odnosno na drvenim stubovima ili u slučaju da se postavlja na vodenoj površini, na drvenim šipovima.
Vikend kućića se svojim izgledom i materijalizacijom uklapa u prirodni ambijent u kojem se postavlja.
Vikend kućica može imati spratnost od najviše dvije etaže, kao i terasu odnosno drvenu platformu, a vikend kućica u nacionalnom parku može imati bruto površinu do 45 m2 i nema terasu odnosno drvenu platformu.
Vikend kućica ima ugrađen vodonepropusni sud ili bioprečišćivač, odnosno obezbijeđen mobilni sanitarni blok kontejnerskog tipa sa priključkom na kanalizacioni sistem u kontaktnoj zoni.
Vikend kućica priključuje se na vodovodne instalacije, a ukoliko ne postoji mogućnost vodovodnog priključka snabdijeva se tehničkom vodom iz za to pripremljenog rezervoara.
Auto kamp
Član 18
Auto kamp je otvorena površina u funkciji privremenog objekta, koju čini zemljište određeno za boravak lica u kamp kućici na točkovima (mobile home), kamp prikolici, pod šatorom ili drugoj mobilnoj opremi za smještaj ljudi na otvorenom prostoru.
Pod mobilnom opremom iz stava 1 ovog člana ne smatra se vikend kućica sa ili bez sopstvenog sanitarnog čvora.
Maksimalna površina auto kampa iznosi 10.000 m2, a minimalni kapacitet auto kampa je deset kamp mjesta.
Površina na kojoj se postavlja auto kamp ne može se fizički mijenjati odnosno betonirati.
Izuzetno, od stava 4 ovog člana na terenu se može formirati podloga od šljunka srednje granulacije debljine maksimalno 15 cm, pod uslovom da se ne radi o zelenoj površini.
Auto kamp ima zajednički mobilni sanitarni blok kontejnerskog tipa sa priključkom na kanalizacioni sistem ili na vodonepropusnu septičku jamu odnosno septičku jamu sa bioprečišćivačem i montažno-demontažnu prijemnu kućicu (recepciju).
Vidikovac
Član 19
Vidikovac je površina posebno uređena za posmatranje okoline u svrhu upotpunjavanja turističke ponude.
Vidikovac koji se organizuje kao manje proširenje do 100 m2, uz saobraćajnicu može biti bez opreme, ili može imati klupu i kantu za otpatke, prostor za sjedenje sa ili bez nadstrešnice ili prostor za loženje sa nadstrešnicom.
Vidikovac se postavlja na spoljnoj krivini saobraćajnica, okrenut prema okolnom pejzažu.
Vidikovac površine preko 100 m2 može biti uz samu saobraćajnicu ili u njenoj neposrednoj blizini i ima površinu za parkiranje, dvoglede, informativnu tablu sa detaljima o okruženju koji se mogu vidjeti sa te tačke, klupe za sjedenje sa ili bez nadstrešnice, korpe za otpatke.
Uz vidikovac preko 500 m2 mogu se predvidjeti i dodatni sadržaji - ugostiteljski objekat, štand za prodaju suvenira, sanitarni blok ili dječje igralište.
Privremeni objekti namjenjeni za trgovinu i usluge
Član 20
Privremeni objekat namijenjen za trgovinu i usluge smatra se objekat namijenjen za obavljanje djelatnosti trgovine odnosno usluga.
Privremeni objekti iz stava 1 ovog člana su:
   - prodajni pano i prodajni pult;
   - štand;
   - kiosk;
   - bankomat;
   - pijaca;
   - plac za prodaju automobila;
   - objekat za trgovinu i usluge; i
   - automat za prodaju štampe.
Prodajni pano i prodajni pult
Član 21
Prodajni pano i prodajni pult su objekti za izlaganje i prodaju ukrasnih predmeta, knjiga, časopisa, slika, cvijeća, informacioni pultovi i slično.
Prodajni pano i prodajni pult su isključivo pokretni privremeni objekti, a maksimalna površina prodajnog panoa i prodajnog pulta je do 2m2.
Prodajni pano i prodajni pult izrađuju se od lakog i transparentnog materijala kao što su inoks mreže, pleksiglas, metalik limena konstrukcija.
Uz prodajni pano i prodajni pult postavlja se i stolica na sklapanje.
Štand
Član 22
Štand je pokretni odnosno montažno-demontažni privremeni objekat, koji se postavlja na gotovu podlogu i kod kojeg jedan konstruktivni sklop objedinjuje površinu za izlaganje, čuvanje robe i zaštitu od atmosferskih prilika.
Maksimalna površina štanda može biti do 4 m2.
Na štandu se može vršiti prodaja umjetničkih predmeta, knjiga, štampe, suvenira, čestitki, cvijeća, proizvoda domaće radinosti.
Kiosk
Član 23
Kiosk je montažno-demontažni privremeni objekat namijenjen trgovini i uslugama koji je izgrađen od lakih kvalitetnih materijala, proizveden od ovlašćenog proizvođača, koji se montira na gotovu podlogu (asfalt, beton, kamene ploče, drvo) i koji se može postaviti i ukloniti sa lokacije u cjelini ili u djelovima, kao i naplatna kućica sa rampom (u nacionalnom parku) i prijemna kućica iz člana 25 stav 6 ovog pravilnika.
Bruto površina kioska za prodaju štampe može biti do 9 m2, a ostalih vrsta trgovine i usluga do 30 m2.
Kiosk se izrađuje od trajnog materijala - čelika pocinčanog i plastificiranog u boji, inoksa ili od eloksiranog ili plastificiranog aluminijuma, a izuzetno od drveta ako se postavlja u nacionalnom parku.
Kiosk svojim izgledom, oblikovanjem i bojom mora biti usklađen sa prostorom u kojem se postavlja.
Struktura fasada i zidova kioska može biti od pocinčanih bojenih limova, poliuretanskih panela, termopan stakla, fasadnih laminata ili ispuna sa kamenim odnosno drvenim oblogama.
Na prednjoj strani kioska, iznad prodajnog pulta može se postaviti sklopiva ili fiksna konzolna tenda, maksimalne širine 1,5 m od ivice kioska i minimalne visine 2,3 m računajući od kote trotoara, a usluga u kiosku se, po pravilu, pruža preko pulta.
Opremu kioska obavezno čini korpa za otpatke postavljena neposredno uz kiosk ili iza kioska.
Bankomat
Član 24
Bankomat je prefabrikovani uređaj namijenjen pružanju bankarskih usluga preuzimanja gotovog novca na otvorenom prostoru, a može postaviti kao samostojeći ili zidni, odnosno konzolno na fasadu objekta i sastoji se od zaštitnog kućišta i bankomatskog aparata.
Pijaca
Član 25
Pijaca je otvorena površina u funkciji privremenog objekta koja se formira na neuređenom zemljištu i koje se može prilagoditi ovoj namjeni.
Postojeća asfaltna ili betonska površina može se prilagoditi za potrebe formiranja privremene pijace.
Površina prostora pijace zavisi od kapaciteta lokacije i potreba korisnika.
Površina se u sklopu prostora pijace, ne može betonirati niti vršiti njegove fizičke promjene, s tim da se može formirati podloga od šljunka srednje granulacije debljine do 15 cm.
U okviru pijace postavljaju se mobilni hemijski toaleti koji su napravljeni od PVC materijala.
U okviru parking prostora pijace može postojati montažno demontažna prijemna kućica (naplata karata) površine do 4m2.
Plac za prodaju automobila
Član 26
Plac za prodaju automobila je otvoreni prostor u funkciji privremenog objekta koji čini zemljište određeno za prezentaciju automobila na otvorenom prostoru.
Površina placa za prodaju automobila iznosi do 5.000 m2.
Teren na kom je plac za prodaju automobila ne može se fizički mijenjati odnosno betonirati, s tim da se može formirati podloga od šljunka srednje granulacije debljine do 15 cm.
U okviru placa za prodaju automobila može se postaviti montažno-demontažna prijemna kućica (recepcija) sa sanitarnim blokom i kancelarijom, površine do 30 m2.
Objekat za trgovinu i usluge
Član 27
Objekat za trgovinu i usluge je privremeni objekat namjenjen za pružanje trgovinskih i drugih usluga.
Objekat za trgovinu i usluge površine do 150 m2 može biti montažno-demontažni, a preko 150 m2 površine može biti i nepokretni.
Objekat za trgovinu i usluge površine do 150 m2 je od lakih kvalitetnih materijala, proizveden od ovlašćenog proizvođača, montira se na gotovu podlogu (asfalt, beton, kamene ploče, drvo), sa mogućnošću da se sa lokacije ukloni u cjelini ili u djelovima.
Objekat za trgovinu i usluge površine preko 150 m2 može biti od trajnog materijala - čelika pocinčanog i plastificiranog u boji, od inoksa ili od eloksiranog ili plastificiranog aluminijuma, a svojim izgledom, oblikovanjem i bojom usklađen sa prostorom u kojem se postavlja.
Struktura fasada i zidova objekta za trgovinu i usluge može biti od pocinčanih bojenih limova, poliuretanskih panela, termopan stakla, fasadnih laminata ili fasadnih ispuna sa kamenim ili drvenim oblogama.
Automat za prodaju štampe
Član 27a
Automat za prodaju štampe je prefabrikovani uređaj namijenjen kupovini dnevne štampe na otvorenom prostoru koji se sastoji od zaštićenog kućišta i prodajnog aparata.
Automat iz stava 1 ovog člana može se postaviti kao samostojeći ili zidni, odnosno konzolno na fasadu objekta.
Privremeni objekti namjenjeni za organizaciju događaja
Član 28
Privremenim objektom za organizaciju događaja smatra se objekat namijenjen za organizaciju javnih događaja.
Privremeni objekti iz stava 1 ovog člana su:
   - šator za manifestacije, događaje ili promocije;
   - bina, podijum ili bioskop na otvorenom;
   - objekat i oprema za potrebe snimanja spotova, filmova ili reklama;
   - objekat i oprema za potrebe organizovanja festivala; i
   - objekat i oprema za potrebe održavanja prazničnih i ostalih javnih događaja.
Šator za manifestacije, događaje ili promocije
Član 29
Šator za manifestacije, događaje ili promocije je fabrički proizveden i atestiran privremeni objekat koji se sastoji od lake, montažno-demontažne konstrukcije na adekvatan način pričvršćen za tlo i razapetog platna ili nekog drugog nepromočivog materijala.
Šator u svom sastavu može imati uređaje za kontrolu temperature (grijanje, klima uređaj, ventilatori), ozvučenje, osvjetljenje i manju kuhinju, binu, podijum, prostor i opremu za posjetioce (tribine, stolice, prenosive toalete).
Šator može biti različitih dimenzija i oblika, u zavisnosti od konkretne namjene (cirkuske predstave, koncerti, izložbe).
Bina, podijum ili bioskop na otvorenom
Član 30
Bina, podijum ili bioskop na otvorenom je fabrički proizvedeni i atestirani objekat koji se sastoji od lakih, montažno-demontažnih konstrukcija i na njih postavljenih gaznih površina od čvrstih materijala, sa pripadajućom tehničkom opremom (ozvučenje, osvjetljenje, ekrani) i prostorom i pratećom opremom za gledaoce (ograda, ograđeni prostor, tribine, stolice).
Bina, podijum ili bioskop na otvorenom može biti različitih dimenzija i oblika, u zavisnosti od konkretne namjene i predviđenog broja posjetilaca.
Objekti i oprema za potrebe snimanja spotova, filmova ili reklama
Član 31
Objekti i oprema za potrebe snimanja spotova, filmova ili reklama su svi montažno-demontažni objekti (za smještaj osoblja, studijski rad, garderobe, prenosivi toaleti), tehnička oprema (ozvučenje, osvjetljenje, kamere sa kranovima), scenografije, rekviziti koji se postavljaju za ovu potrebu.
Objekti i oprema iz stava 1 ovog člana mogu biti različitih dimenzija i oblika, u zavisnosti od konkretne namjene.
Objekti i oprema za potrebe organizovanja festivala
Član 32
Objekti i oprema za potrebe organizovanja festivala su fabrički proizvedeni i atestirani montažno-demontažni objekti (bine, podijumi, garderobe, šatori, prenosivi toaleti), tehnička oprema (ozvučenje, osvjetljenje, kamere sa kranovima i sl.), scenografija, rekviziti, prostor i prateća oprema za gledaoce (ograda, ograđeni prostor, tribine, stolice, toaleti, šatori za smještaj), privremeni parking prostori koji se na javnom prostoru postavljaju za potrebe festivala i drugih kulturnih manifestacija.
Objekti i oprema iz stava 1 ovog člana mogu biti različitih dimenzija i oblika, u zavisnosti od konkretne namjene i predviđenog broja posjetilaca.
Objekti i oprema za potrebe održavanja prazničnih i ostalih javnih događaja
Član 33
Objekti i oprema za potrebe održavanja prazničnih i ostalih javnih događaja (sportske, kulturne, tehničke, političke, aktivističke, humanitarne, ekološke, obrazovne i slične prirode) mogu biti:
   - štand;
   - prodajni pano i prodajni pult;
   - ugostiteljski aparat;
   - posebna vozila za pružanje jednostavnih ugostiteljskih usluga;
   - bina;
   - podijum;
   - oprema za performanse (izvođači, muzičari, promoteri, dijeljenje flajera).
Privremeni objekti namjenjeni reklamiranju, oglašavanju i pružanju informacija
Član 34
Privremenim objektom namijenjenim reklamiranju, oglašavanju i pružanju informacija smatra se objekat u kome se obavlja reklamiranje, oglašavanje i pružanje informacija.
Privremeni objekti iz stava 1 ovog člana su:
   - informacioni punkt;
   - bilbord;
   - oglasni i reklamni pano;
   - promotivni natpis, skulptura i paviljon;
   - reklamna zastava; i
   - reklamni suncobran i reklamna tenda.
Informacioni punkt
Član 35
Informacioni punkt je montažno-demontažni privremeni objekat za prezentovanje materijala u promotivne svrhe, odnosno pružanje informacija o određenoj lokaciji.
Maksimalna bruto površina informacionog punkta u osnovi je do 2m2.
Informacioni punkt je objekat od lakog i transparentnog materijala kao što su inoks mreže, pleksiglas, metalik limena konstrukcija.
Izuzetno od stava 3 ovog člana, informacioni punkt u zaštićenim područjima izrađuje se od drveta.
Sastavni dio informacionog punkta može biti i stolica na sklapanje.
Bilbord
Član 36
Bilbord je nepokretni privremeni objekat, izgrađen od lakih materijala, u ramu, na nosećem stubu.
Bilbord je vrsta reklamno-oglasnog panoa koji prema obliku i raspoloživim površinama za oglašavanje može biti jednostran, dvostran ili trostran.
Površine svake strane bilborda može biti od 6m2 do 60 m2, u sljedećim dimenzijama (visina x širina):
   - 2,0 m x 3,0 m;
   - 3,0 m x 4,0 m;
   - 3,0 m x 6,0 m;
   - 3,0 m x 8,0 m;
   - 5,0 m x 10,0 m; i
   - 5,0 m x 12,0 m.
Bilbord se može postaviti i na nosač koji se nalazi na fasadi zgrade, a više bilborda se ne mogu postavljati u visinu.
Kada na bilbordu nije postavljena reklamna poruka, bilbord se prekriva plakatom bijele boje.
Oglasni i reklamni pano
Član 37
Oglasni odnosno reklamni pano (stub, totem, city light- svijetleća reklama, reklamna vitrina, reklamna ograda, LED display) je objekat namijenjen isticanju reklamnih poruka, radi komercijalnog reklamiranja i oglašavanja, kao i za isticanje plakata kulturnog sadržaja, plana grada.
Maksimalna dozvoljena površina jedne strane oglasnog odnosno reklamnog panoa iznosi 4 m2 u slučaju stuba, totema, city light-a ili reklamne vitrine, odnosno 20 m2 u slučaju LED display- a i reklamne ograde.
Oglasni odnosno reklamni pano može biti jednostrani ili dvostrani, svjetleći ili nesvjetleći.
Oglasni odnosno reklamni pano se postavlja na postojeću uređenu površinu.
Promotivni natpis, skulptura i paviljon
Član 38
Promotivni natpis, skulptura odnosno paviljon su slobodnostojeći montažno-demontažni privremeni objekti namjenjeni promociji turističke destinacije (naziv destinacije, promotivna poruka, maskota grada).
Promotivni natpis, skulptura odnosno paviljon izrađuju se od trajnog materijala otpornog na atmosferske uticaje.
Promotivni natpis, skulptura odnosno paviljon postavljaju se na postojeću uređenu javnu površinu ili, izuzetno, u sklopu uređenih zelenih površina.
Reklamna zastava
Član 39
Reklamna zastava je privremeni objekat koji se postavlja na jarbol, u držače na fasadi objekta ili na stub javne rasvjete na određeno vrijeme, a koji sadrži reklamni natpis.
Reklamna zastava može se postaviti i površinski na dio fasade objekta, sa tim da se u visini prizemlja objekta osigura slobodan prostor za prolaz vozila i pješaka.
Reklamni suncobran i reklamna tenda
Član 40
Reklamni suncobran odnosno reklamna tenda su objekti koji su postavljeni na javnoj površini i na kojima je istaknut reklamni sadržaj.
Reklamna tenda u sklopu ugostiteljske terase, može se postaviti i iznad ulaza u poslovne prostore ili može biti samostojeća.
Reklamna tenda postavlja se na metalnu konstrukciju i izrađuje se od impregniranog, plastificiranog ili drugog platna.
U istoj zoni postavljaju se jednoobrazne tende u pogledu veličine, oblika, boje i materijalizacije.
Privremeni objekti namjenjeni za sport i rekreaciju
Član 41
Privremeni objekat za sport i rekreaciju je objekat u kome se obavljaju sportske i rekreativne aktivnosti.
Privremeni objekti iz stava 1 ovog člana su:
   - objekti za iznajmljivanje sportsko-rekreativne opreme;
   - natkriveni/zatvoreni sportski objekat;
   - sportski objekat - otvoreni teren;
   - zabavni park i akva park;
   - nadstrešnica za odmor i rekreaciju posjetilaca;
   - dječje igralište;
   - objekat za igre na vodi;
   - avanturistički park;
   - prostor za "paintball";
   - karting staza;
   - mobilno klizalište;
   - mobilijar sportskog karaktera; i
   - "zip line".
Objekat za iznajmljivanje sportsko-rekreativne opreme
Član 42
Objekat namijenjen za iznajmljivanje sportsko-rekreativne opreme je zatvoreni objekat (kiosk, montažna kućica) ili otvoreni stalak (za bicikla) koji je izgrađen od lakih kvalitetnih materijala, proizveden od ovlašćenog proizvođača, koji se montira na gotovu podlogu (asfalt, beton, kamene ploče, drvo) i koji se može postaviti i ukloniti sa lokacije u cjelini ili u djelovima.
Objekat iz stava 1 ovog člana može se koristiti i kao spremište za sportsku opremu (kajaci, bicikla, čamci).
Bruto površina objekta iz stava 1 ovog člana ne može prelaziti 30 m2.
Objekat iz stava 1 ovog člana svojim izgledom, oblikovanjem i bojom mora biti usklađen sa prostorom u kojem se postavlja i na njemu se mogu postavljati reklamni naziv i logo.
Na prednjoj strani objekta, iznad prodajnog pulta može se postaviti sklopiva ili fiksna konzolna tenda, maksimalne širine 1,5 m od ivice objekta i minimalne visine 2,3 m računajući od kote trotoara.
Objekat iz stava 1 ovog člana može sadržati sanitarnu prostoriju za potrebe zaposlenih.
Natkriveni/zatvoreni sportski objekat
Član 43
Natkriveni/zatvoreni sportski objekat je montažno demontažni ili nepokretni privremeni objekat u funkciji sportsko-rekreativnih aktivnosti (fudbal, košarka, odbojka, tenis, klizanje) sa odgovarajućim sadržajima i ugrađenom opremom.
Konstrukcija objekta iz stava 1 ovog člana je napravljena od montažnih elemenata sa zidovima i krovnim prekrivačem od impregniranog ili plastificiranog platna ili drugog sličnog materijala.
Zidanje objekta iz stava 1 ovog člana vrši se samo ako je to potrebno za izradu temelja nosača konstrukcije, koji ne može biti izvan zemlje više od 20 cm.
U okviru pripadajuće površine objekta iz stava 1 ovog člana može se postaviti i montažni objekat površine do 16m2, za potrebe prodaje karata i smještanja i izdavanja dijela opreme.
Ako na lokaciji ili u okviru samog objekta ne postoji toalet sa priključkom na kanalizacioni sistem ili sa bioprečišćivačem, u okviru pripadajuće površine objekta iz stava 1 ovog člana mogu se postaviti pokretni toalet i mobilni sanitarni blok.
Natkriveni/zatvoreni sportski objekat snadbijeven je odgovarajućom infrastrukturom, površinama za parkiranje vozila, a prostor oko natkrivenog sportskog objekta oplemenjen zelenilom.
Sportski objekat - otvoreni teren
Član 44
Sportski objekat - otvoreni teren je privremeni objekat u funkciji sportsko-rekreativnih aktivnosti (fudbal, košarka, odbojka, tenis, klizanje, skejt-bord poligon, teren za boćanje) sa odgovarajućim sadržajima i ugrađenom opremom.
Objekat iz stava 1 ovog člana može sadržati prostor za gledaoce - montažne tribine.
Oko objekta iz stava 1 ovog člana može se postaviti zaštitna ograda kako bi se zaštitilo okruženje od mogućih negativnih posledica (sportskih rekvizita).
Zaštitna ograda na koju se postavlja reklamni sadržaj smatra se reklamnom ogradom.
Podloga sportskog objekta - otvorenog terena može biti gumena podloga, vještačka trava, atletska staza, multifunkcionalna podloga.
U okviru pripadajuće lokacije sportskog objekta može se postaviti i montažni objekat površine do 16m2, za potrebe prodaje karata, smještanja i izdavanja dijela opreme, kao i montažni objekat za potrebe svlačionica.
Ako na lokaciji ne postoji toalet sa priključkom na kanalizacioni sistem ili sa bioprečišćivačem, u okviru pripadajuće površine objekta iz stava 1 ovog člana mogu se postaviti pokretni toalet i mobilni sanitarni blok.
Objekat iz stava 1 ovog člana snadbijeven je odgovarajućom infrastrukturom, površinama za parkiranje vozila i oplemenjen zelenilom.
Zabavni park i akva-park
Član 45
Zabavni park odnosno akva-park je montažno-demontažni privremeni objekat koji čini skup konstruktivnih elemenata, uređaja, bazena i druge opreme koja se postavlja na gotovu ili montažno-demontažnu podlogu.
Površina lokacije za zabavni ili akva-park određuje se za svaki konkretan slučaj posebno, zavisno od veličine elemenata koji sačinjavaju zabavni ili akva-park.
Naprave i uređaji koji čine zabavni ili akva-park mogu imati izražene zvučne i svjetlosne efekte namijenjene zabavi djece i odraslih, izrađeni su od savremenih i kvalitetnih materijala sa potrebnim atestima, a izgledom i oblikom usklađeni su sa okolnim ambijentom.
Nadstrešnica za odmor i rekreaciju posjetilaca
Član 45a
Nadstrešnica za odmor i rekreaciju posjetilaca je montažno-demontažni privremeni objekat koji se postavlja za potrebe odmora i rekreacije posjetilaca.
Nadstrešnica iz stava 1 ovog člana izrađuje se od drveta i postavlja na postojeću ili uređenu podlogu.
Nadstrešnica za odmor i rekreaciju posjetilaca ima površinu u osnovi do 25 m2.
Dječje igralište
Član 46
Dječje igralište je montažno-demontažna grupacija objekata, otvorenih površina za igru ili urbanog mobilijara montiranog na određenoj lokaciji u svrhu igre djece.
Svi objekti i oprema koji se montiraju u sklopu dječjih igrališta su od materijala otpornih na mehaničke uticaje i ekološki prihvatljivih, bezbijednih po zdravlje djece, sa svim neophodnim atestima.
Objekat za igre na vodi
Član 47
Objekat za igre na vodi su plutajući privremeni objekat koji čini skup elemenata i druge opreme koja se postavlja u akva prostoru kupališta, a koji nijesu na motorni i džet pogon.
Površina lokacije za objekat za igre na vodi određuje se za svaki konkretan slučaj posebno, zavisno od veličine elemenata, kao i od prostrornih mogućnosti pojedinačnih lokaliteta.
Elementi i druga oprema za objekat za igre na vodi izrađeni su od savremenih i kvalitetnih materijala sa potrebnim atestima.
Na pripadajućem plažnom dijelu kupališta može se postaviti i montažni objekat površine do 4m2, u okviru dijela predviđenog za ležaljke, za potrebe prodaje karata i smještanja dijela opreme za potrebe objekta za igre na vodi.
Avanturistički park
Član 48
Avanturistički park je montažno-demontažni privremeni objekat koji čini skup konstruktivnih elemenata (drveni, žičani, zaštitne gume i sunđeri), koji se postavljaju u određenom prostoru i formiraju visinske staze - prepreke za korisnike.
Površina lokacije za avanturistički park određuje se za svaki konkretan slučaj posebno, zavisno od veličine elemenata, kao i od prostrornih mogućnosti pojedinačnih lokaliteta.
Površina u okviru koje se formira avanturistički park iznosi do 2 ha.
Svi djelovi avanturističkog parka izrađuju se od kvalitetnih materijala s potrebnim atestima, i izgledom i oblikom usklađene sa ambijentom u koji se postavljaju.
U okviru pripadajuće površine avanturističkog parka može se postaviti montažni objekat površine do 16m2, za potrebe prodaje karata i smještanja i izdavanja dijela opreme.
Prostor za "paintball"
Član 49
Prostor za "paintball" je otvorena površina (šuma, stijene, livade, oronuli objekti, okolina ruševina, napušteni fabrički kompleksi) u funkciji privremenog objekta za potrebe igre "paintball".
Površina lokacije prostora za "paintball" određuje se za svaki konkretan slučaj, zavisno od prostornih mogućnosti pojedinačnih lokaliteta.
Maksimalna površina u okviru koje se formira prostor za "paintball" iznosi 5.000 m2.
Na prostoru za "paintball" ne mogu se vršiti fizičke promjene terena i mogu se postavljati montažni elementi, koji se na kraju radnog dana uklanjaju.
U okviru pripadajuće površine prostora za "paintball" može se postaviti i montažno-demontažni objekat površine do 16m2, za potrebe prodaje karata i smještanja i izdavanja dijela opreme, koji se na kraju radnog vremena ne uklanja.
Karting staza
Član 50
Karting staza je otvorena površina u funkciji privremenog objekta namijenjena za kretanje karting vozila.
Postojeću asfaltnu ili betonsku površinu moguće je prilagoditi formiranju karting staze na način da se očiste i obilježe prostori kojima će se kretati karting vozila.
Površina lokacije karting staze utvrđuje se za svaki konkretan slučaj, zavisno od prostrornih mogućnosti pojedinačnih lokaliteta.
Površina u okviru koje se formira prostor za karting stazu je do 1ha.
Teren za karting stazu ne može se fizički mijenjati.
U okviru terena za karting stazu mogu se postavljati montažni elementi (ograda, automobilske gume).
U okviru pripadajuće površine karting staze može se postaviti privremeni ugostiteljski objekat iz člana 9 ovog pravilnika.
Mobilno klizalište
Član 51
Mobilno klizalište je otkriveni ili natkriveni montažno-demontažni privremeni objekat sa pratećom opremom namjenjen za profesionalne i rekreativne sportove na ledu.
Površina mobilnog klizališta iznosi do 1.200 m2.
Prateću opremu mobilnog klizališta čine rashladni uređaj, zaštitna ograda, prostor za skladištenje opreme za zaravnavanje leda, ostava za klizaljke, garderoba, prostor za iznajmljivanje klizaljki, smještanje blagajne i ostalih potrepština za rad klizališta.
Zaštitna ograda iz stava 3 ovog člana sastoji se od elemenata koji se spajaju i učvršćuju u cjelinu po cijelom obodu mobilnog klizališta, visine 1 m, sa ugrađenim vratima za ulazak i izlazak klizača širine minimalno 1 m.
Zaštitna ograda je zadovoljavajuće čvrstoće - čelična konstrukcija sa drvenim elementima i rukohvatom.
Mobilijar sportskog karaktera
Član 52
Mobilijar sportskog karaktera su trenažeri, stijene za sportsko penjanje, fitnes mobilijar, skejt parkovi, šine za suvi bob, šahovske table i sl. koji se, po pravilu, postavljaju u šumskim, parkovskim ili na uređenim javnim površinama radi rekreativnog bavljenja sportom.
Zip line
Član 53
Zip line je privremeni objekat u kojem se, uz korišćenje specijalne opreme, omogućava klizanje preko čeličnog užeta sa jedne na drugi kraj "razdvojenih strana" - najčešće prostora između dva brda, planine ili dvije strane jednog kanjona.
Trasa zip line ne može prelaziti preko stambenih, poslovnih objekata ili drugih objekata u kojima borave ljudi, uređenih kupališta, saobraćajnica, željezničke pruge.
Pri izboru trase zip-line moraju se izbjegavati područja koja su izložena snježnim lavinama, odronjavanju kamenja, odronima zemlje, jakom vjetru, ledenim kišama, opasnosti od požara i gromova.
Zip line mora ispunjavati sve bezbjednosne zahtjeve, tehničke zahtjeve za održavanje i operativno-tehničke zahtjeve koji se primjenjuju na projektovanje, izgradnju i korišćenje ove vrste objekata, a naročito: opšte bezbjedonosne zahtjeve; zahtjeve infrastrukture; zahtjeve u pogledu užadi; bezbjednost pristupa mjestima za polazak i dolazak; operativno-tehničke zahtjeve vezane za rad zip line; izvršenu bezbjednosnu analizu.
Privremeni objekti za potrebe uređenih kupališta
Član 54
Privremeni objekat za potrebe uređenih kupališta je objekat koji je u funkciji korišćenja kupališta.
Privremeni objekti iz stava 1 ovog člana su:
   - kabine za presvlačenje;
   - plažni tuševi;
   - pokretni toalet, mobilni sanitarni blok i sanitarni objekat na kupalištu;
   - sef na kupalištu;
   - plažni mobilijar;
   - objekat za odlaganje plažnog mobilijara;
   - spasilačka osmatračnica i spasilački punkt;
   - informativna zastava;
   - Informativna tabla za korisnike kupališta, i
   - bove za označavanje pripadajućeg akvatorijuma kupališta.
Kabine za presvlačenje
Član 55
Kabina za presvlačenje je plažna oprema namijenjena presvlačenju korisnika plaže i može biti postavljena kao jednoprostorna ili višeprostorna, najveće dozvoljene površine 4,0 m2, s tim da u zavisnosti od veličine kupališta može biti postavljeno više kabina za presvlačenje.
Konstrukcija kabine za presvlačenje treba da bude izrađena od metalnih profila na kojima su ugrađene kukice za kačenje robe prilikom presvlačenja.
Strane kabine za presvlačenje su od vodootpornog platna.
Plažni tuševi
Član 56
Plažni tuševi su objekti koji se postavljaju u službi korisnika kupališta i montiraju se na vodo-propusnu platformu od neklizajućeg PVC materijala ili drveta.
Uobičajena kvadratura koju zauzima komplet tuševa je 4m2.
Pokretna toaletna kabina, mobilni sanitarni blok i sanitarni objekat na kupalištu
Član 57
Pokretna toaletna kabina je tipski privremeni objekat napravljen od PVC materijala koji predstavlja samostalnu sanitarno-higijensku jedinicu bez potrebe priključivanja na vodovodnu i kanalizacionu mrežu.
Mobilni sanitarni blok je montažno-demontažni privremeni objekat, koji je napravljen od lakih kvalitetnih materijala, proizveden od ovlašćenog proizvođača, koji se montira na gotovu podlogu izvan pješčanog dijela kupališta, koji se može postaviti i ukloniti sa lokacije u cjelini ili u djelovima.
Sanitarni objekat je nepokretni privremeni objekat koji je izgrađen od trajnih materijala i koji se gradi izvan pješčanog dijela kupališta.
Mobilni sanitarni blok odnosno sanitarni objekat priključuje se na kanalizacioni sistem ili na vodonepropusnu septičku jamu odnosno septičku jamu sa bioprečišćivačem.
Mobilni sanitarni blok odnosno sanitarni objekat priključuje se na vodovodne instalacije, a ukoliko ne postoji mogućnost vodovodnog priključka snabdijeva se tehničkom vodom iz za to pripremljenog rezervoara.
Bruto površina jednog pokretnog toaleta ne može prelaziti 3 m2, a mobilnog sanitarnog bloka odnosno sanitarnog objekta na kupalištu ne može prelaziti 24 m2.
Sef na kupalištu
Član 58
Sef na kupalištu je prefabrikovani objekat za smještanje dragocjenosti i ličnih stvari korisnika kupališta.
Sef na kupalištu može biti kružne ili pravougaone osnove, visine do 200 cm, prečnika osnove do 160 cm, odnosno dimenzija do 1,2x1,2 m, a dimenzija pojedinačnog boksa je 40x40 cm.
Konstrukcija sefa na kupalištu može da bude od nerđajućeg čelika pocinčanog i plastificiranog u boji ili plastificiranog aluminijuma i montira se na ravnu daščanu podlogu. Sef na kupalištu pozicionira se, po pravilu, u blizini plažnog bara.
Plažni mobilijar
Član 59
Plažni mobilijar čine suncobrani, ležaljke i baldahini.
Suncobrani i ležaljke se postavljaju po modelu - jedan suncobran i dvije ležaljke na najmanje 8m2 kupališta.
Ležaljke se izrađuju od PVC materijala, drveta i ostalih lakih materijala, a baldahini se izrađuju od drvene konstrukcije površine do 2m x 2,5m natkrivene bijelim platnom i zavjesama.
Uz ležaljku odnosno baldahin je moguće postaviti i mali servisni sto u jednoobraznoj materijalizaciji.
Objekat za smještaj plažnog mobilijara
Član 60
Objekat za smještaj plažnog mobilijara je privremeni objekat koji je izgrađen od lakih kvalitetnih materijala, montiran od montažno-demontažnih elemenata, koji se postavlja na gotovu podlogu (asfalt, beton, kamene ploče, drvo), koji se može postaviti i ukloniti sa lokacije u cjelini ili u djelovima.
Objekat za smještaj plažnog mobilijara ne postavlja se na pješčanom dijelu uređenog kupališta.
Bruto površina objekta iz stava 1 ovog člana je do 16 m2.
Objekat može biti izrađen od trajnog materijala: plastificiranih Al profila, drveta, a svojim izgledom, oblikovanjem i bojom mora biti usklađen sa prostorom u kojem se postavlja.
U objektu iz stava 1 ovog člana se smješta plažni mobilijar u periodima kada se ne može koristiti, a potrebno ga je zaštititi (oluje u toku sezone, zimsko konzerviranje).
Spasilačka osmatračnica i spasilački punkt
Član 61
Spasilačka osmatračnica i spasilački punkt su montažno-demontažni privremeni objekti namjenjeni za boravak spasilaca i smještanje spasilačke opreme.
Spasilačka osmatračnica je prostor namijenjen za dnevni boravak lica koja su zadužena da nadgledaju kupalište i kupače.
Površina spasilačke osmatračnice je, u osnovi, do 4m2.
Spasilačka osmatračnica izrađuje se od trajnog materijala: drvene ili čelične konstrukcije, obložen panelima ili drvetom.
U spasilačkoj osmatračnici prostor za sjedjenje je visoko pozicioniran u odnosu na podlogu.
Mjesto na kojem sjedi lice u spasilačkoj osmatračnici koje nadgleda kupalište i kupače je na visini 2-2,5 m.
Spasilački punkt je objekat namijenjen za smještaj spasilačke opreme.
Površina spasilačkog punkta određuje se u skladu sa posebnim propisima.
Spasilačka osmatračnica odnosno spasilački punkt svojim izgledom, oblikovanjem i bojom mora biti usklađen sa prostorom u kojem se postavlja.
Informativna zastava
Član 62
Informativna zastava je plažna oprema koja pruža informacije korisnicima kupališta o bezbjednosti ulaska u vodu.
Informativna zastava se postavlja na spasilačkoj kuli i/ili spasilačkom punktu i može biti u tri boje (zelena, žuta i crvena).
Informativna zastava može da sadrži i informativni natpis o kupalištu (plava zastavica).
Informativna zastava se postavlja na jarbol na mjestu koje je vidljivo većini korisnika kupališta.
Informativna tabla za korisnike kupališta
Član 63
Informativna tabla za korisnike kupališta je plažna oprema koja se postavlja na kupalištu i koja pruža informacije korisnicima kupališta, i to:
   1) tabla sa informacijama o kupalištu, dimenzija konstrukcije 260 x 100 cm i dimenzija table 100x100cm, koja sadrži naziv plaže, ime zakupca, dužinu zahvata, plan organizacije kupališta sa skicom, kao i usluge koje se pružaju na plaži, broj telefona i naziv nadležne inspekcijske službe, na crnogorskom i engleskom jeziku;
   2) tabla sa informacijama o plažnom redu, dimenzija 70 x 130cm, koja sadrži higijenski red, zabrane, način i uslove korišćenja kupališne opreme, pravila ponašanja na kupalištu i druge odredbe koje garantuju čistoću i red na kupalištu, bezbjednost kupača, na crnogorskom i engleskom jeziku, i
   3) tabla sa informacijama o bezbjednosti kupača, dimenzija 100x150 cm, koja sadrži informacije o radnom vremenu spasioca, objašnjenjem značenja boja zastavica i drugim informacijama koje su bitne za bezbjednost kupača, na crnogorskom i engleskom jeziku.
Konstrukcija informativne table za korisnike kupališta je matalna, pričvršćena za tlo na način primjeren postojećoj podlozi.
Bove za označavanje pripadajućeg akvatorijuma kupališta
Član 64
Bove za označavanje pripadajućeg akvatorijuma kupališta su plutajući privremeni objekti koji služe za ograđivanje akvatorijuma urađenog kupališta sa vodene strane na udaljenosti do 100 m od obale.
Bova se sastoje od kanapa i bova od plastičnih materijala ili drugih odgovarajućih plutajućih materijala.
Radi vidljivosti oznaka, naizmjenično se postavljaju međusobno povezane, crvena i bijela bova, valjkastog oblika, dužine 80cm, prečnika 15cm i obima 50cm, koje su ankerisane (usidrene) tegovima većim od 50kg, u skladu sa prirodnim uslovima mora na konkretnoj lokaciji.
Privremeni objekti za potrebe upravljanja zaštićenim područjem
Član 65
Privremeni objekat za potrebe upravljanja zaštićenim područjem je objekat koji je u funkciji korišćenja zaštićenih područja određenih u skladu sa zakonom.
Privremeni objekti iz stava 1 ovog člana su:
   - kula osmatračnica;
   - drvena ograda za zaštitu dina;
   - drvena staza i pasarela;
   - planinarski dom;
   - objekat za nadzornike zaštićenog područja; i
   - skladište za opremu.
Kula osmatračnica
Član 66
Kula osmatračnica je prostor namijenjen za posmatranje ptica u okviru zaštićenog područja.
Površina kule osmatračnice je, u osnovi, do 4m2.
Kula osmatračnica izrađuje se od trajnog materijala: drvene konstrukcije odnosno čelične konstrukcije obložene drvetom.
U kuli osmatračnici prostor za posmatranje je visoko pozicioniran u odnosu na podlogu.
Kula osmatračnica svojom visinom, izgledom, oblikovanjem i bojom mora biti usklađena sa prostorom u kojem se postavlja.
Drvena ograda za zaštitu dina
Član 67
Drvena ograda za zaštitu dina je montažno-demontažni privremeni objekat koji se postavlja radi fizičke zaštite pojasa pješčanih dina.
Visina drvene ograde za zaštitu dina je do 1,5 m.
Drvena staza i pasarela
Član 68
Drvena staza odnosno pasarela je montažno-demontažni privremeni objekat za potrebe kretanja posjetilaca kroz zaštićeno područje.
Drvena staza odnosno pasarela se postavlja na postojeću podlogu, bez trajnog vezivanja za tlo.
Širina drvene staze odnosno pasarele je najmanje 1,2 m.
Planinarski dom
Član 69
Planinarski dom je montažno-demontažni odnosno nepokretni privremeni objekat namjenjen za potrebe smještaja planinara, službe spašavanja.
Bruto površina planinarskog doma je do 100 m2.
Objekat za nadzornike zaštićenog područja
Član 70
Objekat za nadzornike zaštićenog područja je montažno-demontažni odnosno nepokretni privremeni objekat namjenjen za potrebe smještaja službe zaštite zaštićenog područja i neophodne opreme.
Bruto površina objekta iz stava 1 ovog člana je do 100 m2.
U okviru objekta iz stava 1 ovog člana, može se predvidjeti prostor za posjetioce namijenjen za promociju zaštićenog područja.
Skladište za opremu
Član 71
Skladište za opremu je montažno-demontažni privremeni objekat koji se postavlja za potrebe odlaganja opreme i resursa neophodnih za upravljanje zaštićenim područjem.
Skladište za opremu izrađuje se isključivo od drveta, postavlja se na postojeću podlogu, bez trajnog vezivanja za tlo.
Površina skladišta za opremu određuje se u skladu sa konkretnom namjenom i lokacijom.
Privremeni objekti namjenjeni za komunalne usluge i infrastrukturu
Član 72
Privremeni objekat namijenjen za komunalne usluge i infrastrukturu je objekat koji je u funkciji obavljanja komunalne djelatnosti.
Privremeni objekti iz stava 1 ovog člana su:
   - privremeno parkiralište;
   - montažna parking garaža;
   - ručne barijere za pojedinačno parking mjesto;
   - objekti i predmeti na stanici javnog gradskog prevoza;
   - montažni objekat za servisiranje ili pranje vozila;
   - tank za vodu;
   - bioprečišćivač;
   - mobilno postrojenje za skladištenje, dopremanje i otpremanje goriva;
   - fiksna radiokomunikaciona stanica;
   - spoljašnji (outdoor) kabinet za potrebe elektronskih komunikacionih usluga;
   - vazdušni vod za potrebe elektronskih komunikacionih usluga;
   - mjerno mjesto-stanica;
   - pokretna toaletna kabina i mobilni sanitarni blok;
   - objekat kontejnerskog tipa;
   - hidrodrom;
   - privremeno sletište za helikoptere;
   - privremena trafostanica naponskog nivoa od 10 kV;
   - reciklažno dvorište;
   - transfer (pretovarna) stanica;
   - privremeno skladište otpada;
   - mobilno postrojenje za upravljanje otpadom;
   - sklonište za napuštene i izgubljene kućne ljubimce;
   - rampa sa mehanizmom za izvlačenje čamaca iz vode;
   - objekti za pristup i kretanje lica smanjene pokretljivosti i lica sa invaliditetom; i
   - stanica za punjenje električnih vozila.
Privremeno parkiralište
Član 73
Privremeno parkiralište je otvorena površina u funkciji privremenog objekta koja se formira na neuređenom zemljištu koje se u datim uslovima može prilagoditi parkiranju vozila.
Za potrebe privremenog parkirališta može se prilagoditi i postojeća asfaltna ili betonska površina.
Maksimalna površina privremenog parkirališta iznosi 5.000 m2 s tim da se na svakih 1.000 m2 privremenog parkinga obezbijedi najmanje 100 m2 ozelenjenih površina.
Na privremenom parkiralištu obezbijeđeni su uslovi za nesmetano parkiranje vozila.
U sklopu privremenog parkirališta teren se ne može betonirati niti vršiti njegova fizička promjena, ali se može formirati podloga od šljunka srednje granulacije debljine maksimalno 15cm.
Privremeno parkiralište je uređeno, ozelenjeno, dobro osvijetljeno i čuvano.
U okviru privremenog parkirališta može postojati montažno-demontažna prijemna kućica (za naplatu karata) maksimalne kvadrature do 4m2, kao i ulazna i izlazna rampa.
Montažna parking garaža
Član 74
Montažna parking garaža je montažno-demontažni privremeni objekat metalne konstrukcije odnosno krovna konstrukcija za parking koji služi parkiranju jednog ili više vozila.
Montažna parking garaža ima maksimalno dvije etaže i može se postavljati i na postojećem otvorenom parking prostoru.
Prostor montažne parking garaže je uređen, dobro osvijetljen i čuvan.
U okviru prostora gdje je formirana parking garaža može se postaviti montažno demontažna prijemna kućica (naplata karata) maksimalne kvadrature do 4m2, kao i ulazna i izlazna rampa.
Ručna barijera za pojedinačno parking mjesto
Član 75
Ručna barijera za pojedinačno parking mjesto su montažno-demontažna oprema koja se postavlja za zaštitu pojedinačnog rezervisanog parking mjesta.
Ručna barijera za pojedinačno parking mjesto su visine do 0,7 m i širine do 0,6 m.
Ručna barijera za pojedinačno parking mjesto izrađuju se od metalnih cijevi otpornih na udarce i na atmosferske uticaje (rđanje), a postavljaju se na predviđenim parking mjestima i na 1m ispred ulaznih vrata u garaže, ali ne na saobraćajnicama.
Objekti i predmeti na stanici javnog gradskog prevoza
Član 76
Objekti i predmeti na stanici javnog gradskog prevoza su montažno demontažni privremeni objekti namjenjeni zaštiti putnika od atmosferskih uticaja, informisanju putnika i trgovinskim uslugama.
Na stajalištu javnog gradskog prevoza može se postavljati nadstrešnica, a ukoliko ne postoje prostorne mogućnosti za postavljanje nadstrešnice, može se postavljati oznaka stajališta.
Nadstrešnica iz stava 2 ovog člana je tipska i modularna, konstrukcija izrađena od inoks profila, bočne strane od sigurnosnog stakla ili kombinovane sa City light-om, a krovni elementi zakrivljeni, ili izvedeni u nagibu i izrađeni od akrilata.
Opremu nadstrešnice čini: naziv stajališta, oznaka autobuske linije, šema gradskih linija, klupa, korpa za otpatke i u zavisnosti od raspoloživog prostora, City light.
U sklopu nadstrešnice može se postavljati kiosk koji sa nadstrešnicom oblikovno i konstruktivno čini cjelinu, a ukoliko ne postoji mogućnost za takvo postavljanje (drvo, hidrant) kiosk se može postaviti odvojeno od nadstrešnice na jednaku udaljenost od ivice trotoara.
Podloga na koju se postavlja nadstrešnica izvodi se na način da se ne stvara arhitektonska barijera i ne sužava slobodan prostor za kretanje pješaka.
Postavljanje oznake stajališta javnog gradskog prevoza može se vršiti ako ne postoje uslovi za postavljanje nadstrešnice.
Oznaka stajališta sadrži: naziv stajališta, oznaku autobuske linije, šemu gradskih linija i korpu za otpatke.
Montažni objekat za servisiranje ili pranje vozila
Član 77
Montažni objekat za servisiranje ili pranje vozila je montažno-demontažni privremeni objekat za pranje i čišćenje, obavljanje tehničkog pregleda odnosno servis vozila svih tipova.
Bruto površina montažnog objekta iz stava 1 ovog člana zavisi od potrebe za efikasnim odvijanjem predviđene djelatnosti, što podrazumeva dovoljan prostor za smještanje vozila, kao i nesmetanu komunikaciju osoblja koje pruža usluge pranja i čišćenja.
Noseća konstrukcija montažnog objekta iz stava 1 ovog člana je od čeličnih profila, krovna konstrukcija je čelična, krovni pokrivač od lima, a zidna ispuna su montažni sendvič paneli.
Ako je objekat iz stava 1 ovog člana formiran u vidu nadstrešnice, konstrukciju krova nosi čelični, konstruktivni skelet montiran na armirano-betonske temelje, dok se ostatak konstrukcije poda izvodi prema tehničkoj dokumentaciji.
Tank za vodu
Član 78
Tank za vodu je tipski montažno-demontažni privremeni objekat, proizveden od ovlašćenog proizvođača, koji služi za snabdijevanje vodom.
Tank za vodu izveden je od plastičnih materijala i postavlja se na postojeću podlogu ili ukopavanjem u tlo.
Bioprečišćivač
Član 79
Bioprečišćivač je privremeni objekat koji služi za tretman otpadnih voda i koji može biti izveden kao tipski uređaj ili kao biljni sistem.
Bioprečišćivač koji se sastoji od tipskog uređaja postavlja se ukopavanjem u tlo.
Bioprečišćivač koji se izvodi kao biljni sistem sastoji se od vodonepropusnih folija postavljenih u ravni terena ili ukopanih u tlo, ispunjenih suspstratom u kojima se sade močvarne biljke.
Mobilno postojenje za skladištenje, dopremanje i otpremanje goriva
Član 80
Mobilno postojenje za skladištenje, dopremanje i otpremanje goriva služi za skladištenje za sopstvene potrebe (industrija, rudarstvo, poljoprivreda, šumarstvo, turizam, gradilišta), obuhvata skladištenje, dopremanje i otpremanje goriva bez mogućnosti prodaje za potrebe snabdijevanja prevoznih sredstava gorivom.
Mobilno postojenje iz stava 1 ovog člana sastoji se od rezervoara kapaciteta do 25 m3, agregata za istakanje, krovišta i tankvane (prihvatne posude).
Mobilno postojenje iz stava 1 ovog člana mora da ispunjava sigurnosne i tehničke uslove za postavljanje pri korišćenju isključivo za zapaljive tečnosti sa minimalnom tačkom paljenja 55 2/3C, kao i mjere zaštite od požara i eksplozija u skladu sa posebnim propisima.
Fiksna radiokomunikaciona stanica
Član 81
Fiksna radiokomunikaciona stanica je nepokretni privremeni objekat koji je dio elektronske komunikacione mreže.
Fiksna radiokomunikaciona stanica se sastoji od predajne i/ili prijemne radiostanice i druge radio opreme (napajanje, baterije, mrežna oprema) smještene u odgovarajući kabinet ili drugi objekat, kablova za povezivanje radio stanice i pripadajućeg antenskog sistema i antenskog sistema.
Antenski sistem se montira na antenski stub metalne ili betonske konstrukcije, pričvršćen za tlo ili drugi objekat čvrste gradnje odgovarajućim temeljima ili ankerima ili na metalne antenske nosače pričvršćene za drugi objekat čvrste gradnje.
Dimenzije kabineta, antenskog sistema i antenskog stuba, odnosno antenskih nosača iz prethodnog stave određuju se u zavisnosti od uslova za optimalno funkcionisanje fiksne radiokomunikacione stanice i uslova konkretne lokacije.
Spoljašnji (outdoor) kabinet za potrebe elektronskih komunikacionih usluga
Član 82
Spoljašnji (outdoor) kabinet je nepokretni privremeni objekat koji je dio elektronske komunikacione mreže, a služi za poboljšanje pružanja elektronskih komunikacionih usluga (fiksne telefonije, pristupa internetu i televizije).
Za postavljanje spoljašnjeg (outdoor) kabineta je potrebno betonsko postolje površine 3 m2 - 4 m2 sa pratećim uzemljenjem i razvodnim ormarom, a kabinet se sastoji od metalne šasije, u kojem se nalazi prostor za mrežni dio opreme (pasiva i aktiva), ispravljači, baterije, opciono klima jedinica, kao i sva druga potrebna oprema (uvodnice, osigurači).
Spoljašnji (outdoor) kabinet se povezuje na telekomunikacionu mrežu putem optike ili preko radio-relejnog linka, a ako je povezivanje preko radio-relejnog linka potrebno moguće je postaviti armirani betonski stub na kojem se montira radio-relejni link.
Vazdušni vod za potrebe elektronskih komunikacionih usluga
Član 83
Vazdušni vod je montažno-demontažni privremeni objekat koji je dio elektronske komunikacione mreže, a služi za poboljšanje pružanja elektronskih komunikacionih usluga (fiksne telefonije, pristupa internetu i televizije).
Na stubovima ulične rasvjete i niskonaponske mreže se postavljaju vazdušni vodovi (optički i koaksijalni kablovi), sa pratećom opremom (distributivni ormar).
Mjerno mjesto-stanica
Član 84
Mjerno mjesto-stanica je tipski privremeni objekat koji služi za mjerenje kvaliteta vazduha i vode i po pravilu se postavlja na javnoj površini u skladu sa uslovima iz posebnih propisa.
Pokretna toaletna kabina i mobilni sanitarni blok
Član 85
Pokretna toaletna kabina je tipski privremeni objekat napravljen od PVC materijala koji predstavlja samostalnu sanitarno-higijensku jedinicu bez potrebe priključivanja na vodovodnu i kanalizacionu mrežu i koji se postavlja na javnu površinu ili u okviru zaštićenog područja, za potrebe posjetilaca.
Pokretna toaletna kabina se postavlja za potrebe gradilišta, privremenih kampova, kulturno-umjetničkih manifestacija, skupova, koncerata.
Mobilni sanitarni blok je toalet napravljen sa priključkom na kanalizacioni sistem ili na vodonepropusnu septičku jamu odnosno septičku jamu sa bioprečišćivačem.
Mobilni sanitarni blok se priključuje na vodovodne instalacije, a ukoliko ne postoji mogućnost vodovodnog priključka sanitarni blok se snabdijeva tehničkom vodom iz za to pripremljenog rezervoara.
Mobilni sanitarni blok je izgrađen od lakih kvalitetnih materijala, proizveden od ovlašćenog proizvođača, koji se montira na gotovu podlogu (asfalt, beton, kamene ploče, drvo), koji se može postaviti i ukloniti sa lokacije u cjelini ili u djelovima.
Mobilni sanitarni blok izrađuje se od trajnog materijala - plastike, plastificiranih aluminijumskih profila, drveta.
Mobilni sanitarni blok svojim izgledom, oblikovanjem i bojom mora biti usklađen sa prostorom u kojem se postavlja.
Bruto površina pokretnog toaleta je do 3 m2, a površina mobilnog sanitarnog bloka do 24 m2.
Objekat kontejnerskog tipa
Član 86
Objekat kontejnerskog tipa je tipski montažno-demontažni privremeni objekat, proizveden od ovlašćenog proizvođača, koji se postavlja za administrativne potrebe (u lukama, pristaništima, na graničnim prelazima).
Objekat kontejnerskog tipa se postavlja na gotovu podlogu (asfalt, beton, kamene ploče, drvo) i može se postaviti i ukloniti sa lokacije u cjelini ili u djelovima.
Objekat kontejnerskog tipa izrađuje se od trajnog materijala - čelika pocinčanog i plastificiranog u boji, inoksa ili od eloksiranog ili plastificiranog aluminijuma, sa podnom i zidnom oblogom od sendvič panela.
Hidrodrom
Član 87
Hidrodrom je otvorena vodena površina u funkciji privremenog objekta sa pratećim uređajima i opremom na vodi i kopnu, namjenjena za vožnju, slijetanje, pristajanje, sidrenje, spuštanje i izvlačenje hidroaviona iz vode.
Hidrodrom se sastoji od poletno-sletne staze na vodi, staze za voženje na vodi, sidrišta za hidroavione i objekata za razne namjene na vodi i zemlji (hangari, radionice, kontrola letenja, skladišta godiva, objekti za prihvat putnika i robe) u zavisnosti od potreba i namjene hidrodroma.
Dimenzije hidrodroma određuju se u odnosu na dužinu zaleta hidroaviona, u skladu sa posebnim propisima.
Minimalna dubina vode za lokaciju hidrodroma određuje se na osnovu dubine gaza hidroaviona, u skladu sa posebnim propisima.
Privremeno sletište za helikoptere
Član 88
Privremeno sletište za helikoptere je otvorena površina u funkciji privremenog objekta kružnog oblika, namjenjena za slijetanje, uzlijetanje i parkiranje helikoptera.
Dimenzija prečnika kružne površine privremenog sletišta za helikoptere je veća ili jednaka dva prečnika glavnog rotora helikoptera.
U centralnom dijelu privremenog sletišta za helikoptere je platforma veličine 10x15 m na koju helikopter pristaje i koja se obavezno označava oznakom H u sredini.
Udaljenost između dva susjedna sletišta mora biti najmanje 50m, nagib zemljišta na sletištima ne smije biti veći od 5°C, a podloga sletišta mora biti čvrsta, bez prepreka u okolini, a rastinje mora biti niže od visine repnog rotora.
Podloga sletišta za helikoptere može biti vještačka (od betona, asfalta, čelika) ili prirodna (travnata, zemljana ili vodena površina, ugaženi snijeg).
Privremena trafostanica naponskog nivoa od 10 kV
Član 88a
Privremena trafostanica naponskog nivoa od 10 kV je montažno-demontažni objekat koji služi za prenos i distribuciju električne energije i koja se kao tipski objekat postavlja na pojedinim distributivnim područjima ili prema projekovanim rješenjima.
Postrojenja u trafostanicama se izgrađuju prema redu snaga energetskih transformatora, a u kućišta se ugrađuju postrojenja odgovarajućeg napona i strukture koja služe za uklapanja i zaštitu transformatora, razvod i mjerenje energije.
Reciklažno dvorište
Član 89
Reciklažno dvorište je ograđeni otvoreni prostor u funkciji privremenog objekta namjenjen za sakupljanje i privremeno skladištenje po vrstama, odnosno frakcijama komunalnog otpada koje se odvojeno sakupljaju.
Reciklažno dvorište organizuje se na način kojim se onemogućava, odnosno sprječava rasipanje i razlijevanje otpada.
U okviru reciklažnog dvorišta može se postaviti montažno-demontažna prijemna kućica sa sanitarnim blokom i kancelarijom, površine do 30 m2.
Transfer (pretovarna) stanica
Član 90
Transfer (pretovarna) stanica je ograđeni otvoreni prostor u funkciji privremenog objekta na koji se otpad doprema i privremeno skladišti radi selektiranja ili pretovara prije transporta do mjesta za obradu.
U okviru transfer (pretovarne) stanice može se postaviti montažno-demontažna prijemna kućica sa sanitarnim blokom i kancelarijom, površine do 30 m2.
Privremeno skladište otpada
Član 91
Privremeno skladište otpada je ograđeni otvoreni prostor na kojem se vrši skladištenje otpada.
Privremeno skladište otpada je opremljeno vagom za mjerenje količine otpada koji se privremeno skladišti, ima organizovanu čuvarsku službu i službu za prijem otpada i ispunjava i druge uslove radi obezbjedjivanja da privremeno skladištenje.
U okviru privremenog skladišta otpada može se postaviti montažno-demontažna prijemna kućica sa sanitarnim blokom i kancelarijom, površine do 30 m2.
Mobilno postrojenje za upravljanje otpadom
Član 92
Mobilno postrojenje za upravljanje otpadom je postrojenje za preuzimanje, pripremu za ponovnu upotrebu, ponovno iskorišćenje i druge operacije obrade otpada uključujući sanaciju zagađene lokacije, kada se po pravilu postavlja na lokaciji na kojoj otpad nastaje, odnosno na lokaciji proizvođača otpada.
Mobilno postrojenje za upravljanje otpadom nije vezano za podlogu ili objekat i može se premještati od lokacije do lokacije.
Sklonište za napuštene životinje (kućne ljubimce)
Član 93
Sklonište za napuštene životinje (kućne ljubimce) je prostor sa objektima u kojima se privremeno ili trajno smještaju pronađene (napuštene i izgubljene) životinje.
Minimalna površina koja je neophodna za organizaciju sadržaja kompleksa skloništa za napuštene životinje iznosi 5.000 m2 za 100 pasa.
Gabariti objekata u okviru skloništa za napuštene životinje su prilagođeni načinu korišćenja, odnosno broju korisnika prostora pri čemu minimalna površina individualnih bokseva za smeštaj pasa iznosi 3m2, a za smeštaj kučke sa kučićima 6m2.
Upravna zgrada sa sadržajima za pružanje medicinske zaštite nezbrinutih životinja je gabarita prilagođenih broju zaposlenih i sadržaja neophodnih za funkcionisanje kompleksa.
Svi objekti u okviru skloništa za napuštene životinje (kućne ljubimce) su montažni, izgrađeni na betonskim temeljima, pokriveni lakim krovnim pokrivačem ili nekim drugim u skladu sa tehničkim karakteristikama objekta.
Sklonište za napuštene životinje ima mobilni sanitarni blok kontejnerskog tipa sa priključkom na kanalizacioni sistem ili na vodonepropusnu septičku jamu, kao i lokaciju u okviru kompleksa za pokopavanje uginulih životinja.
Rampa sa mehanizmom za izvlačenje čamaca iz vode
Član 93a
Rampa sa mehanizmom za izvlačenje čamaca iz vode je kosa armirano-betonska ploča, nagiba 9%, debljine 15 cm, sa poprečno postavljenim drvenim pragovima.
Rampa iz stava 1 ovog člana postavlja se na trakastim temeljima i ivičnim gredama, a na vrhu rampe može se postaviti metalna konstrukcija čelika koji se pokreće ručno ili elektromotorom.
Objekti za pristup i kretanje lica smanjene pokretljivosti i lica sa invaliditetom
Član 93b
Objekti za pristup i kretanje lica smanjene pokretljivosti i lica sa invaliditetom su objekti namijenjeni za savladavanje visinskih razlika prostora kojim se kreću lica smanjene pokretljivosti i lica sa invaliditetom i može se sastojati od rampe, stepeništa, lifta, vertikalno-podizne platforme i koso podizne sklopne platforme.
Na objekte iz stava 1 ovog člana primjenjuje se propis kojim se uređuje prilagođavanje objekata za pristup i kretanje lica smanjene pokretljivosti i lica sa invaliditetom.
Stanica za punjenje električnih vozila
Član 93c
Stanica za punjenje električnih vozila je uređaj namijenjen za punjenje vozila na električni pogon na otvorenom prostoru i postavlja se kao samostojeći objekat.
Stanica iz stave 1 ovog člana sastoji se od aparata, odnosno uređaja za punjenje, kao i otvorene površine na postojećoj podlozi koja je prilagođena parkiranju vozila dimenzija 2,5 x 5 m.
Objekti namjenjeni za eksploataciju prirodnih sirovina, skladištenje i proizvodnju
Član 94
Objekti namjenjeni za eksploataciju prirodnih sirovina, skladištenje i proizvodnju su:
   - betonjerka na gradilištu;
   - privremena asfaltna baza;
   - montažna hala i hangar;
   - silos;
   - uzgajalište školjki;
   - uzgajalište riba;
   - kalimera;
   - ribarska kućica; i
   - pčelinjak.
Betonjerka na gradilištu
Član 95
Betonjerka na gradilištu je privremeni montažno-demontažni tipski objekat (mobilno postrojenje) koji se postavlja u okviru gradilišta za potrebe proizvodnje betona prilikom izgradnje objekta.
Privremena asfaltna baza
Član 96
Privremena asfaltna baza je montažno-demontažni tipski objekat (mobilno postrojenje) za proizvodnju asfalta koji se namjenski postavlja za potrebe proizvodnje asfalta prilikom izgradnje saobraćajnih površina.
Montažna hala i hangar
Član 97
Montažna hala odnosno hangar je montažno-demontažni ili nepokretni privremeni objekat namjenjen za razne vrste skladištenja, privrednih i proizvodnih aktivnosti, servisa i usluga.
Maksimalne dimenzije montažne hale odnosno hangara određuju se na osnovu karakteristika konkretne lokacije i namjene za koju se predviđa njeno postavljanje.
Montažna hala odnosno hangar je od čelične konstrukcije sa odgovarajućom ispunom od sendvič panela, a kod nepokretnog privremenog objekta, montažna hala odnosno hangar može imati armirano betonske elemente.
Montažna hala odnosno hangar koji se postavlja na prostoru zaštićenog područja izrađuje se od drveta.
Silos
Član 98
Silos je tipski nepokretni privremeni objekat sa opremom i instalacijama namjenjen za skladištenje zrnastih i praškastih sirovina.
Silos se sastoji od silosne ćelije, mašinske kuće i prijemnih bunkera.
Dimenzije silosa, pored drugih ograničenja konkretne lokacije, zavise od nosivosti zemljišta na koji se silos postavlja.
Silosna ćelija može biti armirano-betonske ili čelične konstrukcije.
Mašinska kuća je višeetažni toranj koji se, po pravilu, izrađuje od armiranog betona i u kome su smješteni: oprema za čišćenje, protočne vage, bunkeri, elevatori, cjevovodi, komandna tabla i ostala tehnološka mjerna i elektronska oprema.
Prijemni bunker može biti smješten neposredno uz silos ili mašinsku kuću, a kod silosa velikih kapaciteta prijemni bunker čini poseban građevinski dio povezan transporterima sa opremom u mašinskoj kući.
Uzgajalište školjki
Član 99
Uzgajalište školjki je plutajući privremeni objekat koji se postavlja u morskom akvatorijumu, za potrebe uzgoja različitih vrsta školjki.
Uzgajalište školjki sastoji se od uzgajališnog polja (akvatorijuma) u koji se postavljaju plutače sa konopcima za uzgoj školjki i plutajuće platforme (pontona) dimenzija do 3x3 m.
Dimenzije uzgajališnog polja određuju se za svaku lokaciju pojedinačno, u zavisnosti od specifičnosti same lokacije.
Uzgajalište riba
Član 100
Uzgajalište riba je objekat koji može biti plutajući (kavezi) ili nepokretni (bazeni), a namijenjen je uzgajanju ribe.
Uzgajalište riba može biti tipski objekat koji sadrži platforme sa mrežama raznih oblika i veličina, hranilice i kaveze.
Kalimera
Član 101
Kalimera je vrsta ribarske mreže sa mehanizmom za njeno podizanje i spuštanje, koju čini drvena montažno-demontažna konstrukcija dimenzija 5,0x5,0 m do 8,0x8,0 m sa mogućnošću postavljanja drvene montažno-demontažne platforme na drvenim šipovima dimenzija od 4,0x4,0 m do 4,0x8,0 m.
Ribarska kućica
Član 102
Ribarska kućica je montažno-demontažni privremeni objekat koji služi za odlaganje ribolovačke opreme i koji se po pravilu postavlja u blizini kalimera, uzgajališta riba odnosno uzgajališta školjki.
Ribarska kućica je drvena kuća koja se može postaviti na postojećoj podlozi ili, u slučaju da se postavlja na vodenoj površini, na drvenim šipovima.
Ribarska kućica može imati terasu odnosno drvenu platformu.
Bruto površina ribarske kućice je do 35 m2.
Pčelinjak
Član 103
Pčelinjak je prostor na kojem se smještaju košnice sa pčelama, a površina pčelinjaka određuje se na osnovu broja košnica.
Privremeni objekti za pomorski i vodeni saobraćaj
Član 104
Privremeni objekat za pomorski i vodeni saobraćaj može biti:
   - platforma za pristajanje i platforma za privez plovnih objekata;
   - ponton;
   - sidrište;
   - pojedinačni vez "na bovu"; i
   - poligon za obuku za plovila.
Platforma za pristajanje i platforma za privez plovnih objekata
Član 105
Platforma za pristajanje odnosno platforma za privez plovnih objekata je privremeni objekat koji se postavlja na metalnoj ili drvenoj montažno-demontažnoj konstrukciji odnosno na betonskim šipovima ili stubovima.
Platforma za pristajanje namijenjena je i prilagođena pristajanju plovnih objekata i vršenju ukrcaja i iskrcaja putnika i tereta.
Platforma za privez namijenjena je i prilagođena za prihvat i privez plovnih objekata, sa direktnim pješačkim pristupom.
Ponton
Član 106
Ponton je plutajući privremeni objekat za namjenu veza plovila, kretanje osoba, prevoza stvari ako se nalaze u sklopu luka ili privezišta, odnosno za sunčanje ako se nalaze u sklopu kupališta.
Ponton može biti opremljen elementima za vezivanje plovila, a izuzetno i elementima za odlaganje manjih plovila (kanua, kajaka).
Konstrukcija pontona može biti od pocinkovanih čeličnih profila, od plovaka napravljenih od polietilena visoke gustine, betona ispunjehih hidrofobnom masom ili od drveta, a gazne površine od drveta, kompozitnog drveta, polietilena ili drugih materijala adekvatno namjeni.
Radi sprječavanja pomjeranja pontona postavljaju se unakrsne zatege sa opteživačima u vodi ili se sprječavanje pomjeranja obezbjeđuje metalnim šipovima.
Sidrište
Član 107
Sidrište je obilježeni i označeni vodni prostor u okviru akvatorijuma luke ili van njega koje može biti opremljeno uređajima za vez.
Pojedinačni vez (na bovu)
Član 108
Pojedinačni vez (na bovu) je vodni prostor namjenjen za sidrenje jednog plovila koji može biti opremljen uređajima za vez.
Poligon za obuku za plovila
Član 109
Poligon za obuku za plovila je bovama označeni vodni prostor u kojem se može obavljati obuka za plovila na mlazni i motorni pogon.
Vršenje stručnog nadzora
Član 109a
Na objekte iz čl. 4 i 5 ovog pravilnika za koje je predviđeno da tehničku dokumentaciju čini revidovani glavni projekat, shodno se primjenjuju odredbe Zakona o planiranju prostora i izgradnji objekata u pogledu vršenja stručnog nadzora.
Stupanje na snagu
Član 110
Ovaj pravilnik stupa na snagu osmog dana od dana objavljivanja u "Službenom listu Crne Gore".